**Η ΕΙΡΗΝΗ ΜΕ ΠΙΝΑΚΕΣ ΤΟΥ KLEE**

Ο κεντρικός πίνακας της ιστορίας που δημιούργησα ήταν ο γνωστός «Το κάστρο και ο ήλιος». Ο πίνακας μας θύμισε το [κάστρο των καλών ιπποτών](https://www.popi-it.gr/nipiagogio-enotites/vivlio-vivliothiki/kaloi-kakoi-ippotes/) που είχαμε κάνει τις προηγούμενες μέρες. Σε αυτό το κάστρο βασίλευε Ειρήνη. Είχε όλα τα χρώματα και τα σχήματα, δεχόταν όλους για κατοίκους ανεξαρτήτου χρώματος και σχήματος. Το φώτιζε ένας μεγάλος στρογγυλός ήλιος ! Παρατηρήσαμε τον πίνακα και αναφέραμε τι σχήματα βλέπαμε.

Αυτό το κάστρο είχε και έναν μεγάλο κήπο με πολλά δέντρα  και ζώα. Εκεί όλοι οι κάτοικοι μπορούσαν να περνάνε ευχάριστα τις μέρες τους ! Ακουγόταν μελωδίες ανάμεσα από τα δέντρα ! Προσπαθήσαμε να «διαβάσουμε» μουσικά τον πίνακα «ακολουθώντας»  τα δέντρα (μέγεθος και θέση).

Μία μέρα λοιπόν ο ήλιος, περίεργος για το τι γινόταν πέρα από το βασίλειο του αποφάσισε να κάνει ένα ταξίδι ! Έφυγε από το κάστρο του ήλιου και μετά από λίγες μέρες βρέθηκε σε ένα άλλο «Κάστρο» εντελώς διαφορετικό από το δικό του. Ένα κάστρο που δεν είχε πολλά χρώματα, μόνο άσπρο, γκρι και μαύρο και μόνο τετράγωνα και παραλληλόγραμμα! Άραγε τι κάστρο είναι αυτό ;

 «Του Πολέμου, κυρία είναι .. » είπαν όλοι με μια φωνή !

– «Δεν βλέπεις τα χρώματα ;»

– «Μοιάζει με πιάνο !»

– «Ναι μοιάζει με πιάνο. Άραγε τι μελωδία θα ακούγεται από αυτό το κάστρο ;»

Ένας μονότονος ρυθμός (1,2,3) ακούστηκε από ένα μεγαλόφωνο(«διαβάζοντας» τον ρυθμό του πίνακα/ τα τετράγωνα). «Όλοι εδώ είναι δυστυχισμένοι» σκέφτηκε ο ήλιος. «Α! έχει και ένα μεγάλο μονοπάτι ! Άραγε τι θα δω εκεί; »

Σε αυτό το σημείο ρώτησα τα παιδιά τι θα μπορούσε να δει ο ήλιος στο μονοπάτι του πολέμου! Τα παιδιά είπαν : παιδιά κλαμένα, όπλα , στρατιώτες. Μια ομάδα παιδιών ανέλαβε να αποδώσει τα λεγόμενα  σε μορφή κολάζ !

 Ο ήλιος τότε αναπόλησε τον κήπο του δικού του κάστρου !

-«Μπορείτε να μου πείτε τι θα έβλεπε στο κήπο του κάστρου του;» Κάτι αντίστοιχο λοιπόν έγινε για τον κήπο του κάστρου με τον ήλιο και μια άλλη ομάδα έφτιαξε ένα παρόμοιο κολάζ με παιδιά να παίζουν στο κήπο !

Ξαφνικά από το cd ακούστηκαν ήχοι όπλων και φωνές που όλο και δυνάμωναν !!

-«Μα τι γίνεται … ο πόλεμος εξαπλώνεται ..» λέει ο ήλιος. «Πρέπει να φύγω να προλάβω να προειδοποιήσω τους κατοίκους του κάστρου μου…»
Πλησιάζοντας το κάστρο του, αντικρίζει από μακριά ότι τα χρώματα έχουν φύγει !

– «Ωχ Κυρία δεν πρόλαβε ! Ήρθε ο πόλεμος», είπαν τα παιδιά. (Είναι καταπληκτικό πως τα παιδιά γίνονται πολλές φορές ένα με την ιστορία που τους λες!)

Πλησιάζοντας το κάστρο ο ήλιος τι να δει ! Ερείπια … Ο πόλεμος είχε περάσει και από το κάστρο του και άφησε τα σημάδια του ! Οι κάτοικοι, τα παιδιά πλέον δεν γελούσαν ! Μία λύπη και στεναχώρια είχε «καταπλακώσει» όλους !

ι θα μπορούσαμε να κάνουμε άραγε ;
– «Να τους παρηγορήσουμε και να τους ξαναχτίσουμε το κάστρο !» .

Έτσι και εμείς φωνάξαμε τους καλύτερους χτίστες, τα παιδιά. Πέταξαν «τα όπλα» και έπιασαν τα εργαλεία για να ξαναφτιάξουν με μεγάλη μαστοριά το κάστρο της Ειρήνης, φέρνοντας τα χαμόγελα στους κατοίκους πάλι !